CELEX: 32021D0737
Language: bg
Date: 2021-05-04 00:00:00
Title: Решение за изпълнение (ЕС) 2021/737 на Комисията от 4 май 2021 година за удължаване на срока на действието, предприето от Австрийското федерално министерство по въпросите на климата, околната среда, енергетиката, мобилността, иновациите и технологиите, с цел да се разреши предоставянето на пазара и употребата на биоцидa Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2021) 3015) (само текстът на немски език е автентичен)

6.5.2021   
               
               
                  BG
               
               
                  Официален вестник на Европейския съюз
               
               
                  L 159/5
               
            
         РЕШЕНИЕ ЗА ИЗПЪЛНЕНИЕ (ЕС) 2021/737 НА КОМИСИЯТА
         от 4 май 2021 година
         за удължаване на срока на действието, предприето от Австрийското федерално министерство по въпросите на климата, околната среда, енергетиката, мобилността, иновациите и технологиите, с цел да се разреши предоставянето на пазара и употребата на биоцидa Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2021) 3015)
            
         
         (само текстът на немски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     На 24 юни 2020 г. Австрийското федерално министерство по въпросите на климата, околната среда, енергетиката, мобилността, иновациите и технологиите („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 22 декември 2020 г. предоставянето на пазара и употребата на биоцида Biobor JF за антимикробно третиране на горивни резервоари и горивни уредби на въздухоплавателни средства („действието“). Компетентният орган уведоми Комисията и компетентните органи на останалите държави членки за това действие и за основанията за него, в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е било необходимо с цел опазване на общественото здраве. Микробиологичното замърсяване на горивните резервоари и горивните уредби на въздухоплавателните средства може да причини неизправност в двигателя на въздухоплавателното средство и да застраши неговата летателна годност, като по този начин застраши и безопасността на пътниците и екипажа. Пандемията от Covid-19 и произтеклите ограничения на полетите доведоха до временното заземяване на голям брой въздухоплавателни средства. Спирането от движение на въздухоплавателното средство е утежняващ фактор за микробиологичното замърсяване.
                  
               
                     (3)
                  
                  
                     Biobor JF съдържа 2,2’-(1-метилтриметилендиокси)бис-(4-метил-1,3,2-диоксаборинан) (CAS № 2665-13-6) и 2,2’-оксибис (4,4,6-триметил-1,3,2-диоксаборинан) (CAS № 14697-50-8), които са активни вещества, предназначени за употреба в биоциди от продуктов тип 6 като консерванти за продукти по време на съхранение, по смисъла на приложение V към Регламент (ЕС) № 528/2012. Тъй като тези активни вещества не са посочени в приложение II към Делегиран регламент (ЕС) № 1062/2014 на Комисията (2), те не са включени в работната програма за систематично проучване на всички съществуващи активни вещества, съдържащи се в биоциди, посочени в Регламент (ЕС) № 528/2012. Поради това член 89 от посочения регламент не се прилага за тях и те трябва да бъдат оценени и одобрени, преди биоцидите, които ги съдържат, да бъдат разрешени и на национално равнище.
                  
               
                     (4)
                  
                  
                     На 7 декември 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Обоснованото искане беше отправено въз основа на опасения, че микробиологичното замърсяване на горивните резервоари и горивните уредби на въздухоплавателните средства може да продължи да представлява заплаха за безопасността на въздушния транспорт след 22 декември 2020 г., както и на твърдението че Biobor JF е от първостепенно значение в борбата с това микробиологично замърсяване.
                  
               
                     (5)
                  
                  
                     Съгласно информацията, предоставена от компетентния орган, Biobor JF е единственият наличен продукт за третиране на микробиологично замърсяване. Единственият алтернативен биоцид, препоръчан от производителите на въздухоплавателни средства и двигатели за този вид употреба (Kathon™ FP 1.5) вече не се предлага на пазара.
                  
               
                     (6)
                  
                  
                     Както посочи компетентният орган, механичното третиране на горивните резервоари и горивните уредби на въздухоплавателните средства е възможно само в ограничена степен и, съгласно техническите изисквания на производителите, често трябва да бъде придружено от добавяне на биоцид след почистването на резервоара. Механичното третиране на резервоарите може да отнеме до над 200 човекочаса в зависимост от типа въздухоплавателно средство, което означава заземяване за техническо обслужване на въздухоплавателното средство в продължение на няколко дни.
                  
               
                     (7)
                  
                  
                     Освен това при механичното третиране механиците на въздухоплавателните средства трябва да работят във вътрешността на тесен резервоар, при спазване на редица предпазни мерки за безопасност, което е свързано с изключително физическо и умствено натоварване и следва да бъде сведено до минимум.
                  
               
                     (8)
                  
                  
                     Съгласно информацията, с която разполага Комисията, производителят на Biobor JF е направил постъпки за издаването на редовно разрешение за продукта, като в близко бъдеще се очаква да бъде подадено заявление за одобрение на активните вещества, които той съдържа. Одобряването на активните вещества и последващото разрешаване на биоцида би съставлявало трайно решение за бъдещето, но за изпълнението на тези процедури би бил необходим значителен период от време.
                  
               
                     (9)
                  
                  
                     Липсата на контрол върху микробиологичното замърсяване на горивните резервоари и горивните уредби на въздухоплавателните средства може да застраши безопасността на въздушния транспорт и тази опасност не може да бъде овладяна по подходящ начин чрез използването на друг биоцид или чрез други средства. Поради това е целесъобразно да се разреши на компетентния орган да удължи срока на действието.
                  
               
                     (10)
                  
                  
                     Като се има предвид че срокът на действието изтече на 22 декември 2020 г., настоящото решение следва да се прилага с обратно действие.
                  
               
                     (11)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Австрийското федерално министерство по въпросите на климата, околната среда, енергетиката, мобилността, иновациите и технологиите може да удължи срока на действието, за да разреши предоставянето на пазара и употребата на биоцида Biobor JF за антимикробно третиране на горивни резервоари и горивни уредби на въздухоплавателни средства до 26 юни 2022 г.
         
         
            Член 2
            Адресат на настоящото решение е Австрийското федерално министерство по въпросите на климата, околната среда, енергетиката, мобилността, иновациите и технологиите.
            То се прилага се от 23 декември 2020 г.
         
         
            Съставено в Брюксел на 4 май 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).